Svadobná ceremónia sa konala na rodinnom pozemku v New Yorku. 25-ročná dcéra miliardára a spoluzakladateľa Microsoftu si zobrala za muža profesionálneho jazdca z Egypta Nayela Nassara. Gatesovci oznámili svoj rozvod v máji, na dcérinej svadbe sa po prvýkrát odvtedy objavili bok po boku.
Jennifer Gatesová mala na sebe šaty od návrhárky Very Wang a podľa denníka Daily Mail si so svojím otcom Billom zatancovala na pieseň Eltona Johna Can you feel the love.
Jennifer Gatesová a Nayel Nassar tvoria pár už päť rokov. Údajne sa stretli počas štúdia na Stanfordskej univerzite, kde ona študovala biológiu a on ekonómiu. Nassar tiež reprezentoval Egypt na olympijských hrách v Tokiu 2020, kde sa zúčastnil finále v skokoch jednotlivcov na koni.